《题何参政所藏七贤图》
明代·谢肃

黄尘欲蔽日月明，十年四海横戈兵。士风巳随习俗变，尽舍仁义谈纵衡。

遂使栖栖七君子，独着儒服令人惊。胸中岂有经济具，眼底厌看龙蛇争。

大山长谷便同往，不独隐迹兼隐名。由来贫贱足闲适，岂必浊世干浮荣。

两生不来汉仪简，四老既去秦运倾。宁知贤人慎出处，能与国家关重轻。

况今作者巳云七，束帛合向丘园徵。君不见旁求良弼到版筑，一说能令商道兴。

作者简介：谢肃，字原功，浙江上虞人，生卒年不详。少与唐肃齐名，时称“会稽二肃”。 学问渊博，工于书法。元至正末，张士诚据吴，谢肃慨然入见献偃兵息民之策。明初，隐于乡里。洪武十九年（1386）举明经，授福建按察司佥事，后以事下狱死。